《阿坝东山晚眺》
清代·李念慈

骑马到松岑，万绿渺无数。况有一片月，挂在西陵树。

遥遥陟寒坂，披榛入广雾。乱山何累累，陵谷相回互。

黄河自天来，巨波东南注。极目俯大荒，风沙千里暮。

海内多战伐，边功竞驰骛。良马千队连，士卒百金募。

联营卧冰霜，转输披寒露。杀伤不足论，策名良已误。

我来经战地，鬼火照寒素。黄羊走沙碛，饥鹰啄狡兔。

连峰接渺茫，落日边风怒。长林振响籁，空阿生深惧。

持觞吊往昔，慷慨各相顾。寄语岭上儿，莫唱《丁都护》。

作者简介：清陕西泾阳人，一名念兹，字屺瞻，号劬庵。顺治十五年进士，授直隶河间府推官，改新城、天门知县。后隐居谷口山。好吟咏喜游，足迹几遍天下。有《谷口山房集》。